DET KGL. KUNSTAKADEMI’S AFGANGSUDSTILLING 2013 — I DO ART\n36 studerende fra Det Kgl. Danske Kunstakademi har netop modtaget det tunge stempel som færdiguddannede kunstnere, og refleksionerne over seks års skolegang kan nu opleves i Kunsthal Charlottenborg. Årets udstilling præsenterer en bred vifte af visuelle sprog og bærer især præg af en undersøgende tilgang til kunst og materialer.\nSiden sidste år er der sket rigtig meget i de gamle bygninger i det østlige hjørne af Kongens Nytorv. Besøgstallene var for lave, og det kunstneriske program for smalt, hvilket avlede en massiv mediebevågenhed og politisk indgriben. Omkring d. 1. september sidste år fusionerede Kunsthal Charlottenborg og Det Kgl. Danske Kunstakademi, den engelske Mark Sladen trak sig fra direktørposten, og den tidligere leder af Malmø Kunsthal Jacob Fabricius står nu i spidsen for den 130 år gamle udstillingsbygning.\nHvad alt dette kommer til at betyde for institutionen på længere sigt, må vi vente og se, men lige nu har det resulteret i at kunstakademiets afgangsudstilling er tilbage i de smukke rammer på Charlottenborg.\nIda Marie Settergren, Uden titel, 2013. Foto: I DO ART Agency.\nPræcision og skrøbelighed\nDet første, der møder os er Ida Marie Settergrens serie af værker, som spreder sig sporadisk hen over kunsthallens ene endevæg. En blanding af litografi, maleri, træsnit og tegning skaber et umiddelbart rodet udtryk, som dog langsomt finder balance gennem sine gentagelser; kompositions- og farvemæssige repetitioner. Blandingen af det trykte og det tegnede giver en fornemmelse af nærhed, og Ida Maries værker virker på den måde som en balancegang mellem præcision og skrøbelighed.\nFarid Salti, "Ånden i blodet, vi vil forløse dig Palæstina", 2013. Foto: I DO ART Agency.\nVi sanser hurtigt udstillingens forskellighed. Allerede da vi har taget de første skridt, bliver vi mødt at høje lyde, der strømmer ud fra udstillingens mørklagte siderum, som en slags varsling på, hvad vi har i vente. Vi forbereder os på at blive overraskede.\nVi går rundt om det første hjørne og står pludselig midt i, hvad der kunne ligne en futuristisk møbelarkitekts tegnestue. På væggene hænger tonsvis af skitser, og modeller af sugerør, papir og træ fylder rummet og udgør Vladas Suncovas’ undersøgelse af geometriske former. Det er allerede meget tydeligt, at selvom de 36 kunstnere er afgængere fra samme årgang, så har den 6 år lange rejse bestemt ikke været ensrettet.\nDet Kgl. Kunstakademis afgangsudstilling 2013. Foto: I DO ART Agency. Foto: I DO ART Agency.\nPeter Larsen, Uden titel, 2013. Foto: I DO ART Agency.\nVladas Suncovas, "Mycosapiens- Tensegrity Inhabitants (ongoing research)", 2013. Foto: I DO ART Agency.\nI hvert nyt rum vi træder ind i, bliver vi kastet ind i en ny stemning, men den ultimativt mest overvældende oplevelse vi får, er da vi bliver opslugt af Andreas Rasmussen og Kristian Byskovs værk BUBOS.\nMed ét er Charlottenborg forvandlet til et klinisk, hvidt laboratorium, hvor kolber med sydende væsker, stilladser, planter og metallisk termofolie skaber et scenarie af videnskabelige undersøgelser og nyopdagede livsformer. Afskærmning og opstrengning fortæller en historie om ustabile elementer, og værkets enormt fortællende og klare, æstetiske udtryk får os til at føle os som en del af en sci-fi film. Kunstnerne beskriver selv værket med undertitlen: “En opera baseret på NASA og kroppens forhold til økomaskiner og hverdagssystemer.”\nAndreas Rasmussen og Kristian Byskov Rasmussen, "BUBOS - biotopisk testrum", 2013. Foto: I DO ART Agency.\nCamilla Reyman, "That which protects against a fall", 2013. Foto: I DO ART Agency.\nFlere af de præsenterede værker leder vores tanker hen på en æstetik, der de seneste år har infiltreret online blogplatforme som fx. tumblr. Brugen af kitchede motiver som palmer og marmor går igen, enten opstillet som tilfældige stillebens eller printet på batiklignende tekstiler. Måske er det en trang til at ophøje klichéerne, at udvande de måske allerede lidt tomme symboler eller at undersøge deres oversete potentialer?\nI Mette Nisgaard Larsens installation står to gipsplader på farverige tørklæder og læner op af væggen, et udprint af en palme hænger opklæbet med malertape, og der er malet direkte på kunsthallens vægge. Det hele er meget nedtonet og virker tilfældigt henkastet.\nMette Nisgaard Larsen, "Højt elskede behage hjælp mig" / "Monsieur YAYA", 2013. Foto: I DO ART Agency.\nSofie Holten, "Bygningen som dække", 2013. Foto: I DO ART Agency.\nNanna R. Abell "SS13 RESORT", 2013. Foto: I DO ART Agency.\nMed sit værk “Blind Date” har Katrine Würtz Hansen lavet et rum af paller, og hvad der ligner opstillede madrasser, printet i marmorerede mønstre og med palmer som gennemgående motiv. På gulvet blinker insisterende LED-dioder i takt med et klikkende lydbillede (måske samme lyd som når man ihærdigt klikker sig rundt i cyberspace?).\nKatrine Würtz Hansen, "Blind date", 2013. Foto: I DO ART Agency.\nSigne Frederiksen, "Det eneste reelle argument", 2013. Foto: I DO ART Agency.\nEster Fleckner, "Clit-dick register", 2013. Foto: I DO ART Agency.\nJohanne Skovbo Lasgaard runder udstillingen af med Mable is Marvelous som består af forskellige gipsskulpturer, bivoks og akvarelpapir marmoreret med akrylmaling, vandfarve og madolie, som fremstår som en omfattende materialeundersøgelse. De douchede farvers sammensmeltning i de forskellige objekter og rumlige overvejelser giver en smuk helhedsoplevelse.\nJohanne Skovbo Lasgaard, "Marble is Marvelous", 2013. Foto: I DO ART Agency.\nDet undersøgende og sanselige\nNogle gange kan man undre sig over, hvorfor man som “såkaldt kunstner” vælger at bruge håndværk, materialer og visuelle medier til at udtrykke sine idéer frem for at nedfælde dem som skrevne ord – det kan virke omstændigt.\nVed sidste års afgangsudstilling var lange værkbeskrivelser og kryptiske budskaber gennemgående, og tit var det kompliceret at forstå, hvad der lå forud for de visuelle og fysiske manifestationer. I år står vi dog med en udstillingen, der i den grad har omvendt fortegn, og de mange forsøg med former og materialer gør Afgang’13 til en yderst sanselig oplevelse.\nÅrets afgangsudstillingen er af høj æstetisk kvalitet, og den forskellighed og nærhed, man mærker igennem udstillingen, er virkelig forfriskende. Der er en gennemgående refleksion over transformationen fra uddannelsens eksperimenterende rum til galleriets ordnede, hvide vægge, som giver et godt indblik i de studerendes nuværende tilstand. Denne undersøgende tilgang til identitet eller kunstnerisk praksis er sund (læs altafgørende) at have med sig hele livet, og hvis årets afgængere formår at bibeholde denne nysgerrighed, er vi sikre på at kunstscenen netop er blevet en hel del rigere.\nInterviews, PerformanceESBEN WEILE KJÆR July 04, 2013 Esben Weile Kjær, Voina, Roskilde, Roskilde Festival, Pussy Riot\nInstallation, Performance, Skulptur, Udstillinger, VideoDITTE RASMUSSEN June 30, 2013 Louisiana, Yoko Ono, Ditte Rasmussen, Japan


LIDT NEMMERE – BARE ENGANG I MELLEM – Nutidensmor\nLIDT NEMMERE – BARE ENGANG I MELLEM\nUdgivet den 13. januar 2016\nDette indlæg er sponsoreret af RetNemt, der har ladet mig prøve et par af deres måltidskasser, som jeg så har lovet at ytre min mening om.. Jeg tænker det er ret så relevant for mange af jer – for nogle gange er den lette løsning sgu bare den bedste!\nJeg smed et billede på Instagram i går aftes, et meget opstillet, men ikke desto mindre ret pænt billede af hvad min kasse indeholdt, mens jeg stod midt i kyllingestegeriet og bulgurkogningen. Der var en del der havde spørgsmål til konceptet, og det vil jeg gerne uddybe!\nMen hvis jeg nu skulle lave en passionsliste, over ting, som jeg går op i, så vil madlavning altså desværre nok ligge ret så lavt. Indrømmet – jeg er ikke nogen kunstner i et køkken.. det har jeg aldrig været og bliver nok heller aldrig. Jeg lavede ikke som sådan mad som ung, og på min skole, som var en privatskole, med særligt fokus på sprog, havde vi ikke hjemkundskab, eller andre ‘kreative’ fag for den sags skyld.. Det ligger ikke naturligt for mig at udfolde mig med pander og gryder, og mine evner for madlavning kommer ikke af øvelse, flair og interesse, men nærmest af tvang og brug af kogebøger.\nNogle gange føler jeg mig lidt alene i den båd, for jeg ser ofte andre nærmest hygge sig med at købe de rette varer ind, og helt legende tilberede dem med stor lyst…. den har jeg ikke. Det, at lave maden skal gerne gå let og stærkt, og det at købe den ind skal bare gerne overstås… Der er virkelig ting jeg hellere vil bruge min tid på… særligt ikke efter jeg er blevet mor.\nOg med dén mentalitet, syntes jeg det var ret så ideelt at prøve en såkaldt “måltidskasse” – hvor jeg selv vælger hvad vi skal have, så jeg kunne slippe tankerne om at få købt ind til et godt måltid, og gøre det let, ved at bare have alt klar – bare engang imellem. Det er ikke noget jeg ville kunne tillade mig hver dag, eller gøre hver uge, men det er et smart alternativ, som kan plottes ind, i tider man f. eks. har ekstra travlt.\nI denne uge har vi begge travlt. Jeg sidder som bekendt og skriver eksamensopgave i min skønne lille gruppe, der skal afleveres mandag (!) og kæresten med sit arbejde, så jeg havde bestilt en kasse, med ankomst her i går, hvilket passede super ind, da vi altid spiser rugbrød om mandagen, da vi har rester fra weekenden, hvor vi har rugbrød i huset.\nJeg havde bestilt en kasse med bulgur, grønt og karrystegt kylling, fordi det lød let, lækkert og ikke mindst sundt – det er jo mit særlige fokus her i januar. Den koster 49,50 pr. mand, og vi nøjedes med at købe til 2, selvom Augusta spiser med, for jeg havde fået nys om at portionerne er rigeligt store, så et barn også kan spise med – og det var sgu sandt. Jeg har også til frokost i dag nemlig.\nDet tog forresten kun 20-25 min. at lave. Fra udpakning til servering. Det tog så godt nok 5-10 min. at få Augusta væk fra fjernsynet, men det tæller vi ikke med.\nMaden var god, let og lækker – det var hurtigt at forberede, og lige til at kaste sig ud i. Jeg havde nok aldrig selv tilføjet mynte, for hvad skulle jeg så bruge resten af mynten til? – der har vi det der minimering af madsspilds-princip jeg tidligere har skrevet om på bloggen.\nDet er da en luksus med en sådan kasse, men jeg synes ikke det er voldsomt dyrt, og så er det fantastisk at den står klar i en flamingokasse, lige på dørtrinnet, når man kommer op af trappen, til 3. sal, efter en lang dag, med 15 kg. barn på armen.\nPersonligt har vi ikke råd til sådanne udskejelser hver uge, året rundt, men engang imellem, i ekstra travle – eller dovne, eller bare selvforkælende – tider synes jeg sgu muligheden er super fin!\nI praksis er det let at få bestilt, og hvis man har lyst – og økonomisk overskud, eller vælger at prioritere således, så kan man sagtens bestille flere kasser, men på een levering, da maden kan holde sig nogle dage – og så sparer man jo noget fragt.\nBillederne herover er forresten ikke synderligt idylliske eller synderligt pæne, på den der professionelle-magasin-agtige-måde – det beklager jeg 😉 men husk at jeg altså bare er mig. Jeg havde en iPhone ved min side, og tog et par billeder af vores virkelig hverdag, som altså byder på dårlig aftenbelysning og et barn, som næsten ikke gider at sidde ved bordet, og hellere vil kigge til højre, til venstre, ned i lysene og råbe lidt over at TVet ikke er tændt.. Men sådan er det vel hos de fleste 😉\nDer er 10 forskellige retter at vælge mellem hver uge, i 10 kategorier (som f. eks. “Ret økologisk” og “Ret økonomisk” – så der burde være noget for enhver smag. I forbindelse med dette samarbejde prøver jeg en kasse mere, og jeg har udskejet med oksekødsruller med tørret skinke, ris og tomatsovs! MÅMS!\nÉn nævnte på Instagram, at det er et fedt koncept og idé, men ærgerligt man ikke kan vælge én portion (til hvis man f. eks. er enlig, eller kæresten er ude at rejse), men så kan man jo gemme resten til dagen efter – tilberedt eller ikke.\nJeg kunne se på Instagram at flere benyttede sig af mad-til-døren, eller varer-til-døren.\nHvad gør jeres hverdag lidt lettere, i forhold til de gængse gøremål, som f. eks. indkøb?\nForresten – der er en konkurrence på RetNemts side, så hvis man er alligevel er inde for at lure, så kan man deltage. Man kan sgu vinde (hovedpræmien): 4 måltidskasser, med to retter i, hver, og der udloddes også 10 trøstepræmier, som er flåtte tørklæder.\nKonkurrencen finder I HER.\nNu vil jeg skrive min opgave færdig, med min kære gruppe. I dag henter min mor Augusta, og jeg ved ikke hvem der glæder sig mest.. det er selvfølgelig også noget jeg nyder ret så godt af, for en ting er at jeg så ved at de to storhygger sig, og får noget kvalitetstid, og samtidig skal Augusta ikke hentes af en fortravlet mor, kl. 16:30 🙂\nVIL I VÆRE LIBERO-TESTERE?\nOm at passe på og pleje med den rette solbeskyttelse\nVED DU HVAD EN 8-ÅRIG BLIVER TESTET I?\n13. januar 2016 at 15:15\nVi har fået måltidskasser 2-3 gange om ugen de seneste måneder…og jeg synes det har været sådan et hit. Jeg er især vild med, at det er så fleksibelt, at man kan vælge retter, antal personer og antal kasser fra uge til uge. Og så er jeg vild med, at vi får inspiration til retter vi ellers ikke ville spise, og jeg er vild med at vi holder madspild på et minimum. Jeg tror, det er dyrere end når vi handler selv, men jeg synes, at fordelene er pengene værd\n13. januar 2016 at 21:15\nFEDT du er da bare ALL IN på måltidskasser! Jeg kan SAGTENS forstå prioriteringen, for så er der tid til alt det andet, som man hellere vil bruge tid på! 🙂\n13. januar 2016 at 20:14\nÅh ja, engang imellem må det bare gerne være nemt. 2016 har lagt hårdt ud på jobbet og min kæreste har højsæson, så der er lange dage og vi er trætte når vi kommer hjem.\nResultatet var, at vi har levet af lasagnerester 2 dage (fra en kæmpe portion i søndags), og så Just Eat i dag. I morgen bliver dagen hvor jeg tager mig sammen og laver mad igen 😉 Det siger jeg i hvert fald til mig selv.\nVi har snakket om måltidskasser før, men har tænkt det som dyrt. Om ikke andet, så er det jo ikke dyrere end take-away, og hvis alt er klart, så er det nemmest. Af samme årsag har madplaner også været et hit i pressede perioder… og det kan være det bliver løsningen for næste uge.\n13. januar 2016 at 21:17\nÅrh planlægning er bestemt en kæmpe hjælp, ift. madplaner, som du nævner! Men ellers kan man ikke altid planlægge sig ud af travle perioder.. For ja, den kan sgu stå på rester og rugbrød i mange dage, ikke 😉 ?\nMen du har ret, det er ikke dyrere end take-away, og på den måde kan man jo selv udvælge hvad man vil spise, og det kan være sundt! – hvilket nogle gange er svært ved take away, ik?\nEr din kæreste sportsmand, siden han har sæsoner 🙂 ?\nHaha, nej ikke just. Han er indenfor revisionsbranchen (CSR-delen), men han ville måske gerne selv kalde sig lidt af en sportsmand 😛 Højsæson for ham er i disse måneder, når alle virksomheder skal have ordnet regnskab og årsrapporter for det år vi lige har afsluttet.\nJeg er også klar på rugbrødsfronten, men det er kæresten ikke helt, så det hører til sjældenhederne. Måske det ændrer sig, når der kommer en lille en ind i billedet her til foråret, og vi først rigtig bliver testet ift. tid, overskud og alt hvad der følger med sig 🙂 Men uanset, så glæder vi os!\nSE HVAD VI HAR LEGET MED\nHELT I KAGE: ROULADE\nI EN VERDEN UDEN INSTAGRAM\nBE OM EN HOKUS KROKUS OPLEVELSE TIL HJEMMET ..OG TIL MIN HJERNE\nFRA P-PILLER OG ANGSTANFALD TIL SPIRAL